《石公山观日没月出歌》
明代·王世贞

我登石公山，其颠据湖心。东西两轮对出没，东轮黄金西紫金。

紫轮冉冉破天碧，羲和鞭挥六螭息。霞使云君俨犹扈，金支翠旗光艴奕。

少选东轮际空起，万顷冲波波欲靡。稍出为钩渐为玦，馀光如练俄如绮。

狂夫举觞觞不空，时有五彩行其中。半岭初收火齐镜，千家仍浸水晶宫。

笑谓此两轮，中藏赤乌白兔，搏弄千古万古。今夕落吾手，匹如宜僚能使丸上复丸下。

此湖自称等溟渤，往往双眸际穷发。那知若木与扶桑，只在三吴一杯阔。

若论邹衍大九州，更有诸天千日月。六合之外多可疑，君但快饮莫少稽。

侧耳徐听鸣天鸡，西轮欲东东亦西。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。